Rəsul Cəfərov: Vəziyyətin yaxşılacağına tam əminəm
Hüquq müdafiəçisi işçi qrupunun fəaliyyətinin siyasi məhbusların azadlığına nail olub-olmamasıdan asılı olacağını bildirir
- İttihamları qəbul etmirəm, bu barədə oktyabrın 16-da baş prokuror Zakir Qaralova göndərdiyim müraciətdə də qeyd etmişəm. Digər narahatçılıq istintaqın gedişatının uzanmasıdır. Bu cinayət işi aprelin 22-dən, yəni 6 aydan çoxdur ki davam edir, mən 3 aydır həbs olunmuşam, mənə dəqiq bəlli deyil ki, mənim fəaliyyətimin araşdırılması niyə bu qədər uzanır, hesab edirəm ki, istintaqın indiyə qədər etdiyini və etməyi planlaşdırdığını 3 ay ərzində görmək mümkün idi. İrəli sürülmüş ittihamların əsassızlığı ilə bağlı ciddi və güclü sübutlar var. İlkin olaraq onu deyim ki, mənim işim üzrə istintaqın külli miqdarda gəlir kimi göstərilən məbləğ gəlir olmayıb, bu qrantlar, birdəfəlik maddi yardımlar və səfər xərcləri olub ki, onlar da vergidən azaddır. Mən cəlb olunduğum layihələrdəki xidmətlərimə görə isə bütün vergi və sosial ödənişləri etmişəm. - Həbsimin əsl səbəbi siyasi motivlidir, bu artıq məncə hamıya aydındır, mənim və təşkilatımızın fəaliyyəti həmişə tənqidi olub, ona görə yox ki, biz ancaq tənqidlə məşğul idik, ona görə ki, vəziyyət pisləşirdi. Eyni zamanda bizim kampaniyalar və təşəbbüslər də hakimiyyət tərəfindən təhlükə kimi qiymətləndirilirdi, ona görə də həbs edildim. - Saxlanma şəraitimdən və mənə olan münasibətdən heç bir şikayətim yoxdur. - Avropa Məhkəməsinə artıq müraciət etmişik, o cümlədən yerli hüquqi vasitələrdən istifadə etməyə davam edirik, məsələn növbəti həftələrdə yenidən ev dustaqlığına buraxılmağımla bağlı məhkəməyə müraciət edəcəyik. Beynəlxalq hüquq müdafiə təşkilatları, o cümlədən Azərbaycanın üzv olduğu hökumətlərarası təşkilatların fəaliyyətini davam etdirirlər, bununla bağlı tam razıyam. - İşçi Qrupunun fəaliyyətinin bərpasını o zaman qiymətləndirmək mümkün olacaq ki, bu qrup siyasi məhbusların azadlığa çıxmasına nail olsun, bu olmayana qədər hər hansı bir qiymətləndirmə aparmaq tez olar. - Səylər məncə həmişə artırıla bilər və daha çox iş görmək də həmişə mümkündür. Vəziyyətin yaxşılaşması özümüzdən asılıdır, beynəlxalq ictimaiyyət də buna dəstək verməlidir, məncə Azərbaycanda son 10 ildə bu proses gedir, vəziyyətin yaxşılacağına tam əminəm.